b"\n_START_ARTICLE_\nRafael Madue\xc3\xb1o i Sedano\n_START_SECTION_\nBiografia\n_START_PARAGRAPH_\nFill d'un pastor de cabres, el 1959 s'establ\xc3\xad amb la seva fam\xc3\xadlia a Badalona. El 1964 comen\xc3\xa7\xc3\xa0 a treballar en la Banca Industrial de Barcelona i comen\xc3\xa7\xc3\xa0 a militar a la Uni\xc3\xb3 Sindical Obrera (USO), de la que en fou dirigent de 1968 a 1977, i participant en les lluites sindicals d'aquells anys. Alhora es llicenci\xc3\xa0 en hist\xc3\xb2ria moderna i contempor\xc3\xa0nia a la Universitat de Barcelona. Posteriorment treball\xc3\xa0 al Banco de Santander i a la Caixa de Pensions per a la Vellesa i d'Estalvis._NEWLINE_El 1975 s'integr\xc3\xa0 en Converg\xc3\xa8ncia Socialista de Catalunya, fou impulsor de l'Assemblea de Catalunya a Badalona i de la primera manifestaci\xc3\xb3 legal a favor de l'Amnistia en 1976. El 1977 s'integr\xc3\xa0 en la UGT de Catalunya (de la que en fou secretari d'acci\xc3\xb3 sindical el 1978-1980) i el 1978 particip\xc3\xa0 en la fundaci\xc3\xb3 del PSC-PSOE. En 1979 fou membre del primer consell de treball de la Generalitat provisional. Fou elegit diputat a les eleccions al Parlament de Catalunya de 1988 i 1992. Ha estat vicepresident de la Comissi\xc3\xb3 d'Ind\xc3\xbastria, Energia, Comer\xc3\xa7 i Turisme del Parlament de Catalunya de 1988 a 1992 i vicepresident de la Comissi\xc3\xb3 d'Investigaci\xc3\xb3 sobre el Cas Casinos. El 1987 fou membre del Consell Econ\xc3\xb2mic i Social de l'Ajuntament de Badalona._NEWLINE_Ha estat membre de Depana, Aigua Viva i Bes\xc3\xb2s Viu. Despr\xc3\xa9s fou secretari general de MED Forum i membre de la Comissi\xc3\xb3 Mediterr\xc3\xa0nia de Desenvolupament Sostenible. Actualment \xc3\xa9s president de la Fundaci\xc3\xb3 EcoMediterr\xc3\xa0nia."